Veelsydige oud-Bul in PE; Kings wag nog | Netwerk24
Veelsydige oud-Bul in PE; Kings wag nog
Deur Michael Green 11 November 2015 00:08
Jurgen Visser soek ’n nuwe rugby-heenkome. Foto: gallo images
Dit lyk of Jurgen Visser sy rugbyloopbaan by die sukkelende OP-Kings weer op dreef gaan probeer kry.
Die Kings het nog niks amptelik bevestig nie, maar Visser is reeds in die Baai.
Dié voormalige veelsydige agterspeler van die Bulle sal na verwagting Maandag saam met die Kings begin oefen.
Dis nou as daar ’n oplossing vir die Kings se geldprobleem gevind kan word.
Die spelers is teen gister steeds nie betaal nie en die Suid-Afrikaanse Rugbyspelersvereniging sal vandag die kwessie verder voer indien dit steeds nie gedoen is nie.
Visser het tot 2010 agt keer vir die Westelike Provinsie gespeel voordat hy na Pretoria verhuis het.
Daar het hy gou die oog getref met sy knap spel, maar middel vanjaar het sy ster sodanig verdof dat die Bulle nie weer sy kontrak hernieu het nie.
Hy het altesame 40 keer vir die Blou Bulle en 31 keer vir die Bulle gespeel.
Die 26-jarige Visser is die laaste paar jaar meestal op heelagter gesien, maar hy kan ook as losskakel en vleuel gebruik word.
By die Kings sal hy met spelers soos Scott van Breda, Syl­vian Mahuza, Hansie Graaff en Shakes Soyizwapi om die nr. 15-trui moet meeding.
Op losskakel sal hy dit teen Graaff, Gary van Aswegen, JC Roos, Elgar Watts en Louis Fouché moet uitspook.
Dis onwaarskynlik dat die Kings hom op vleuel sal gebruik, hoewel enigiets moontlik is.
Wie weet hoeveel spelers die Kings nog oor gaan hê teen die tyd dat die nuwe seisoen begin?
Met die onsekerheid oor die Kings se toekoms het die Oostelike Provinsie Rugbyunie nog nie ’n amptelike lys van sy spelers uitgestuur nie.
In hierdie stadium is daar nog nie eens amptelik gesê wie die Kings gaan afrig nie.
Meer oor: Op-Kings | Bulle | Rugby
Bulle se heelagter-spens skielik leeg
Du Plessis begin vir Bulle
Besige aand wag op Stegmann in Leeukuil
Leeus trap Bulle se tjank af